ROZHODNUTIE KOMISIE
z 21. júna 2007,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5 u hydiny v Českej republike
[oznámené pod číslom K(2007) 3120]
(Text s významom pre EHP)
(2007/434/ES)
KOMISIA EURÓPSKYCH SPOLOČENSTIEV,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 3,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 3,
keďže:
(1)
Rozhodnutím Komisie 2006/415/ES zo 14. júna 2006 o určitých ochranných opatreniach v súvislosti s vysoko patogénnou vtáčou chrípkou podtypu H5N1 u hydiny v Spoločenstve a ktorým sa zrušuje rozhodnutie 2006/135/ES (3) sa ustanovujú určité ochranné opatrenia na zabránenie rozšíreniu vtáčej chrípky do oblastí Spoločenstva bez výskytu tejto choroby prostredníctvom pohybu vtákov, ako aj výrobkov z nich.
(2)
Česká republika oznámila prepuknutie vysoko patogénnej vtáčej chrípky podtypu H5 u hydiny na svojom území a prijala náležité opatrenia v rámci rozhodnutia 2006/415/ES vrátane zriadenia oblastí A a B podľa článku 4 tohto rozhodnutia.
(3)
Komisia považuje za uspokojivé, že hranice oblastí A a B zriadené príslušným orgánom Českej republiky sú v dostatočnej vzdialenosti od skutočného miesta prepuknutia tejto choroby. Oblasti A a B v Českej republike možno preto potvrdiť a môže sa stanoviť trvanie tejto regionalizácie.
(4)
Rozhodnutie 2006/415/ES je preto potrebné zodpovedajúcim spôsobom zmeniť a doplniť.
(5)
Opatrenia ustanovené v tomto rozhodnutí by sa mali preskúmať na nasledujúcom stretnutí Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/415/ES sa mení a dopĺňa v súlade s textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 21. júna 2007